12 Katanela go ba le khutšo maemong ka moka, e sego feela bodireding bja Bokriste. Ge e le gabotse, go ikemišetša ga gago go lebalela ba bangwe ga go bolele gore o swanetše go amogela boitshwaro bja bona bjo bo fošagetšego goba go lokafatša tshenyo yeo e bo tlišago. Eupša go lebalela go bolela go tloša sekgopi seo o ka bago le sona ka tiro yeo gomme wa dula o na le khutšo. Batho ba bangwe ba dira gore boitshwaro bja ba bangwe bo ba amoge lethabo, ka gore ba nwelele dikgopolong tše di fošagetšego le ka gore ba dule ba naganišiša ka tsela yeo ba ba swerego gampe ka yona. O se ke wa dumelela dikgopolo tše bjalo di go laola. Gopola gore o ka se be le lethabo ge e ba o boloka sekgopi. Ka gona, eba yo a lebalelago!—Bala Baefeso 4:31, 32. Motswala wa Elisabetha e lego Maria le yena o ile a diragalelwa ke selo se se kgethegilego. A re ithute ka sona kgaolong e latelago.